Tevékenységét összesítve elmondható, hogy abban a három jelentős ütközetben (Korall-tengeri csata, midwayi csata, guadalcanali csata) amelyekben ő volt az amerikai, illetve szövetséges erők parancsnoka, mindig túlerőben lévő japán erőkkel kellett fölvennie a küzdelmet. Ez alatt a nyolc hónap alatt összesen hat japán repülőgép-hordozót süllyesztett el, miközben ő maga hármat vesztett. A helyébe lépő William F. Halsey két hónapon belül az amerikaiaknak a Csendes-óceánon harcoló három hordozójából kettőt elvesztett; a harmadik harcképtelenné vált. A szövetségeseknek két évig nem sikerült újabb japán repülőgép-hordozót elsüllyeszteniük.